KIAT กำไรดีสม่ำเสมอ
หากพูดถึงหุ้น KIAT ต้องยอมรับอย่างหนึ่งว่า จากการที่บริษัททำธุรกิจขนส่งที่มีประสิทธิภาพ ทำให้บริษัทมีประวัติที่ดี โดยเฉพาะด้านผลประกอบการที่เติบโตแข็งแกร่งอย่างมาก และมีการจ่ายเงินปันผลให้กับผู้ถือหุ้นอย่างสม่ำเสมอ ซึ่งถือว่าเป็นจุดแข็งสำคัญที่ให้บริษัทยังไม่หมดเสน่ห์ไปอย่างง่ายดาย
14 พ.ย. 2558

–คุณค่าบริษัท–
 
หากพูดถึงหุ้น KIATหรือ บริษัท เกียรติธนา ขนส่ง จำกัด (มหาชน) ต้องยอมรับอย่างหนึ่งว่า จากการที่บริษัททำธุรกิจขนส่งที่มีประสิทธิภาพ ทำให้บริษัทมีประวัติที่ดี โดยเฉพาะด้านผลประกอบการที่เติบโตแข็งแกร่งอย่างมาก และมีการจ่ายเงินปันผลให้กับผู้ถือหุ้นอย่างสม่ำเสมอ ซึ่งถือว่าเป็นจุดแข็งสำคัญที่ให้บริษัทยังไม่หมดเสน่ห์ไปอย่างง่ายดาย
โดยผลประกอบการของบริษัทตั้งแต่ปี 2554 จนถึงปัจจุบัน ซึ่งในปี 2554 บริษัททำกำไรสุทธิจำนวน 201.23 ล้านบาท ต่อมาในปี 2555 บริษัททำกำไรสุทธิจำนวน 137.12 ล้านบาท ส่วนในปี 2556 บริษัททำกำไรสุทธิจำนวน 117.42 ล้านบาท และในปี 2557 บริษัททำกำไรสุทธิจำนวน 100.03 ล้านบาท เท่ากับเป็นการยืนยันว่า แนวทางการทำธุรกิจเดินมาถูกทาง และทำให้เชื่อว่าผลการดำเนินงานในปี 2558 จะเติบโตอีกปีหนึ่ง
เห็นได้จากผลการดำเนินงานไตรมาส 3 สิ้นสุดวันที่ 30 กันยายน 2558 บริษัทมีรายได้รวมทั้งหมด 206.29 ล้านบาท จากงวดเดียวกันของปีก่อน 211.53 ล้านบาท ขณะที่ทางด้านกำไรของบริษัทขยับขึ้นมาอยู่ที่ 33.53 ล้านบาท หรือ 0.01 บาทต่อหุ้น จากงวดเดียวกันของปีก่อน 22.20 ล้านบาท หรือ 0.01 บาทต่อหุ้น ถือว่ากำไรของบริษัทยังคงทำได้ดีอย่างช่วงที่ผ่านมา
ส่วนผลการดำเนินงานงวดเก้าเดือน สิ้นสุดวันที่ 30 กันยายน 2558 บริษัทมีรายได้รวมขยับขึ้นมาอยู่ที่ 642.52 ล้านบาท จากงวดเดียวกันของปีก่อน 637.77 ล้านบาท เนื่องจากรายได้ที่เพิ่มขึ้น และมีรายจ่ายลดลงจากปีก่อน ส่งผลให้บริษัทมีกำไรขยับขึ้นมาอยู่ที่ 107.36 ล้านบาท หรือ 0.04 บาทต่อหุ้น จากงวดเดียวกันของปีก่อน 66.41 ล้านบาท หรือ 0.03 บาทต่อหุ้น
เมื่อวิเคราะห์ฐานะทางการเงินของบริษัทเพื่อนำมาเป็นหนึ่งในตัวแปรที่สำคัญในการตัดสินใจต่อการลงทุน พบว่าฐานะทางการเงินยังคงแข็งแกร่ง เพราะบริษัทมีสินทรัพย์หมุนเวียนมากถึง 688.33 ล้านบาท ขณะที่มีหนี้สินหมุนเวียนเพียง 145.58 ล้านบาท และเมื่อนำมาเปรียบเทียบค่า CURRENT RATIO ได้ที่ระดับ 4.73 เท่า แสดงว่าสภาพคล่องทางการเงินของบริษัทมีมากเกินความจำเป็นเสียด้วยซ้ำ
อีกส่วนที่ทำให้นักลงทุนมีความเชื่อมั่นต่อตัวบริษัทมากขึ้นคือ เมื่อนำเอาหนี้สินรวมที่มีอยู่เพียง 266.06 ล้านบาท มาเทียบกับส่วนของผู้ถือหุ้นที่มากถึง 1,099.19 ล้านบาท ได้ค่า D/E อยู่ที่ระดับ 0.25 เท่า คือเครื่องยืนยันว่า ปัญหาหนี้สินไม่ได้มารบกวนการดำเนินงานของบริษัทอย่างแน่นอน
ด้วยผลประกอบการที่แข็งแกร่งอย่างสม่ำเสมอ จึงมองว่า KIAT เป็นหุ้นที่นักลงทุนไม่ควรมองข้าม!!
…
 
ผู้ถือหุ้นรายใหญ่
1.นางสุจิตรา มนต์เสรีนุสรณ์ 470,000,000 หุ้น 17.41%
2.น.ส.มินตรา มนต์เสรีนุสรณ์ 366,480,000 หุ้น 13.57%
3.นายเมฆ มนต์เสรีนุสรณ์ 360,000,000 หุ้น 13.33%
4.นายเกียรติชัย มนต์เสรีนุสรณ์ 123,949,920 หุ้น 4.59%
5.นายน้ำ ชลสายพันธ์ 70,969,400 หุ้น 2.63%
 
รายชื่อกรรมการ
1.นาย เกียรติชัย มนต์เสรีนุสรณ์ ประธานกรรมการบริษัท
2.นายเกียรติชัย มนต์เสรีนุสรณ์ ประธานบริหาร
3.นายคีรินทร์ ชูธรรมสถิต กรรมการผู้จัดการ
4.นายคีรินทร์ ชูธรรมสถิต กรรมการ
5.นางสุจิตรา มนต์เสรีนุสรณ์ กรรมการ